Lørdag morgen klokken syv fik en 20-årig mand i Margretheparken i Hirtshals et uventet besøg. En 22-årig mand sparkede døren til lejligheden ind og slog beboeren mellem 15 og 20 gange med et baseballbat, både på kroppen og i hovedet. Ifølge Jens Erik Poulsen fra Nordjyllands Politi, skyldte den 20-årige voldsmanden et par tusinde kroner, og det var dem, som han var kommet for at inddrive. Han blev dog meldt til politiet, som anholdte ham søndag middag. Den 22-årige blev i dag fremstillet i grundlovsforhør sigtet for vold og blev varetægtsfængslet i 14 dage. Han er ikke tidligere kendt af politiet. Den 20-årige har det efter omstændighederne godt. Han har en del blå mærker og hudafskrabninger, men er ellers sluppet uden større knubs.

Referat:
En ung mand fra Hirtshals er blevet varetægtsfængslet efter, at han trængte ind i en anden mands hjem, og bankede ham med en kølle.